b'\n_START_ARTICLE_\nBritannian juutalaiset\n_START_SECTION_\nHistoriaa\n_START_PARAGRAPH_\nVarhaisin juutalaisista Britteinsaarilla kertova tekstil\xc3\xa4hde on vuodelta 1070, jossa mainitaan kuningas Vilhelm Valloittajan mukana Ranskasta Englantiin saapunut juutalaisyhteis\xc3\xb6. Vilhelm tarvitsi juutalaisia rahanlainaamiseen, koska katolinen kirkko tuolloin kielsi koron ottamisen. 12. ja 13. vuosisadoilla suhtautuminen juutalaisiin muuttui kielteiseksi, mik\xc3\xa4 johti pahimmillaan juutalaisten joukkomurhaamiseen. Juutalaisvastaisuutta aiheutti esimerkiksi juutalaisten mielt\xc3\xa4minen Jeesus Kristuksen tappajiksi; t\xc3\xa4llaiset asenteet levisiv\xc3\xa4t etenkin ristiretkien aikana. Kuningas Edvard I rajoitti juutalaisten oikeuksia; esimerkiksi juutalaisten sallittiin asua en\xc3\xa4\xc3\xa4 vain tietyill\xc3\xa4 alueilla. My\xc3\xb6s juutalaisten oikeus korkojen ottamiseen kiellettiin ja ihmisten velkoja heille mit\xc3\xa4t\xc3\xb6itiin. Suurin osa juutalaisista k\xc3\xb6yhtyi ja osa p\xc3\xa4\xc3\xa4tyi hankkimaan rahaa muun muassa myym\xc3\xa4ll\xc3\xa4 kolikoista sulatettua hopeaa, mik\xc3\xa4 oli laitonta. Osa juutalaisista k\xc3\xa4\xc3\xa4ntyi kristityiksi ja lopulta Edvard karkotti loput juutalaiset vuonna 1290.  _NEWLINE_Vuoteen 1656 menness\xc3\xa4 Lontooseen oli muodostunut sefardijuutalaisten yhteis\xc3\xb6, jonka l\xc3\xa4sn\xc3\xa4olon Oliver Cromwell salli. Vuonna 1701 valmistui Bevis Marksin synagoga, joka on Britteinsaarten vanhin edelleen k\xc3\xa4yt\xc3\xb6ss\xc3\xa4 oleva synagoga._NEWLINE_1880-luvulla Englannissa oli 46 000 juutalaista, p\xc3\xa4\xc3\xa4osin sefardijuutalaisia. Vuoteen 1919 menness\xc3\xa4 juutalaisten m\xc3\xa4\xc3\xa4r\xc3\xa4ksi oli kasvanut 250 000 a\xc5\xa1kenasijuutalaisten suuren muuttoaallon j\xc3\xa4lkeen. My\xc3\xb6hemmin juutalaisia on saapunut my\xc3\xb6s mizrahiyhteis\xc3\xb6ist\xc3\xa4 ja Intiasta. Vuonna 2011 Britteinsaarilla arvioitiin el\xc3\xa4v\xc3\xa4n 263 346 juutalaista.'